gu en en en en en en en en en en en en en en en en tl tr en en en en en en en en en en en en en en en fr tr en en en en es en en en en en en en en en en fi en nl en en pt en gu gu en nl en en gu gu gu gu gu gu gu gu gu gu gu en en en en en fa en en en en en ru en en en en en en en en es en en en en ar en en en en en en
ઘાટકોપરના બિલ્ડરના દીકરાની ભાળ મહિના પછીયે નથી મળતી
You need an iframes capable browser to view this content.
09 April 2015 Naresh
પરિવારવાળા અને પોલીસ આ બાબતમાં મૌન સેવી રહ્યાં છે
ઘાટકોપરના બિલ્ડરનો એકવીસ વર્ષનો પુત્ર ૧૧ માર્ચથી ગુમ થયો છે. પોલીસ પહેલા દિવસથી જ તે કિડનૅપ થયો છે એ દિશામાં જ તેની શોધ ચલાવી રહી છે. ટિળકનગરમાંથી આ યુવાનનો કેસ ક્રાઇમ બ્રાન્ચ-૬માં ટ્રાન્સફર થયા પછી પણ હજી સુધી પોલીસ આ યુવાનને શોધી શકી નથી. આ યુવાનને શોધવા માટે અને તેનું પગેરું મળે એના માટે પોલીસ અત્યાર સુધીમાં આ યુવાનના નજીકના મિત્રોથી લઈને તેની સાથે હાય-હલોનો વ્યવહાર રાખતા મિત્રો અને એ મિત્રોના મિત્રોની ઇન્ક્વાયરી કરી ચૂકી હોવા છતાં પોલીસ યુવાન સુધી પહોંચવામાં નિષ્ફળ ગઈ છે.
યુવતી સાથે ભાગ્યાની વાહિયાત વાત
આ સંદર્ભમાં યુવાનના પરિવારના સભ્યો તો ઠીક, મુંબઈના પોલીસ-કમિશનર સુધી કોઈ જ વાત કરવા તૈયાર નથી. પરિણામે ઘાટકોપરમાં રોજ અવનવી વાતો લોકચર્ચામાં છે. યુવાન ગુમ થયાના અઠવાડિયામાં એવી વાત ચર્ચામાં હતી કે બ્રોકરમાંથી બિલ્ડર બનેલા અને ઘાટકોપરની એક કૉલેજની બાજુમાં રહેતા બ્રાહ્મણ પરિવારનો એકનો એક પુત્ર કિડનૅપ થયો નથી પણ કોઈ યુવતીને લઈને ભાગી ગયો છે, પરંતુ આ દિવસોમાં કોઈ યુવતી ગુમ થયાની ફરિયાદ પોલીસ-સ્ટેશનમાં નોંધાઈ નથી. અન્ય રીતે પણ આ બાબતની તપાસ કરતાં યુવતીને લઈને ભાગી જવાની વાત વાહિયાત સાબિત થઈ હતી. યુવાનને શોધવા પોલીસે અનેક જગ્યાના CCTV કૅમેરાનાં ફુટેજ હસ્તગત કર્યા છે, પણ એમાંથી પણ હજી પોલીસને યુવાનના કોઈ જ સગડ મળતા નથી.
સૌથી પહેલા દિવસે જ એવી વાત આવી હતી કે આ યુવાન કૉલેજમાં જવા નીકળ્યો હતો અને ત્યાંથી તેને કોઈ કિડનૅપ કરી ગયું છે, પણ હકીકતમાં આ યુવાનનો કૉલેજ સાથે કોઈ જ સંબંધ નથી. તેના મિત્રોને મળવા તે તેના ઘર પાસેની કૉલેજ પર જરૂર જતો હતો, બાકી આ યુવાન કૉમર્સના છેલ્લા વર્ષ માટે મુંબઈ યુનિવર્સિટી સિવાયની યુનિવર્સિટીમાંથી અભ્યાસ કરતો હતો તેમ જ તે લાપતા થયો એ પહેલાં મહાત્મા ગાંધી રોડ પર આવેલી તેની ઑફિસની બહાર જોવામાં આવ્યો હતો. એથી કૉલેજમાં જવા નીકળ્યો અને ગુમ થયો એ વાતમાં પણ દમ નથી એવું લોકોનું માનવું છે.
પહેલી વાર ગુમ થયો છે?
એ બાબત પણ ચર્ચામાં છે કે આ યુવાન તેના ઘરેથી પહેલી વાર ગુમ નથી થયો. એ પહેલાં તે પાંચથી છ વાર ઘરેથી જતો રહ્યો છે, પણ સાંજ પડતાં કે કલાકો પછી તે ઘરે આવી જતો હતો. આ જ કારણે ૧૧ માર્ચે‍ સવારે અગિયાર વાગ્યાથી તે ગુમ થયા પછી તેના પરિવારવાળાએ તેના ગુમ થયાની ફરિયાદ ટિળકનગર પોલીસ-સ્ટેશનમાં બીજા દિવસે નોંધાવી હતી તેમ જ ફરિયાદ નોંધાવ્યાના ચાર-પાંચ કલાક પછી તેના ઘરે યુવાનના જ મોબાઇલ પરથી ફોન આવ્યો હતો કે અમે બદલો લઈને રહીશું. એવી પણ ધમકી આપવામાં આવી હતી કે આ બાબતની કોઈ ફરિયાદ પોલીસમાં કરશો તો પરિણામ સારું નહીં આવે. આ ફોનનું લોકેશન પોલીસની તપાસમાં નાશિક રોડ પર આવેલા શહાપુરનું હતું. આ ફોનને લીધે જ પોલીસ યુવાનની શોધ કિડનૅપિંગના ઍન્ગલથી કરી રહી છે.
CD અને ચિપની વાતમાં કેટલું તથ્ય?
ત્યાર પછી એવી પણ વાત બહાર આવી છે કે આ પરિવાર પાસેથી યુવાનને છોડવા માટે બે કરોડ રૂપિયાની માગણી કરતા ફોન પણ આવ્યા છે. એની સાથે તેમના ઘરે એક CD અને ચિપ મોકલવામાં આવ્યાં છે. લોકોમાં એવી ચર્ચા છે કે આ CD અને ચિપમાં યુવાનને લોહીલુહાણ હાલતમાં બતાવીને એમ કહેવામાં આવ્યું છે કે વહેલી તકે વ્યવહાર પતાવી દો, નહીંતર યુવાન બચશે નહીં. આ CDની બાબતમાં એનાથી વિરોધાભાસી ચર્ચા પણ થઈ રહી છે. એ મુજબ CDમાં યુવાન તેના પિતાને અપીલ કરતો બતાવવામાં આવ્યો છે. એમાં યુવાન કહે છે કે હું મજામાં છું, મને કોઈ જ તકલીફ નથી; પરંતુ તમે આ લોકો સાથેનો જે વ્યવહાર હોય એ પૂરો કરી દો તો મને તેઓ છોડી દેશે. પાછળ ગુજરાતીમાં એવો અવાજ આવે છે જેમાં કોઈ તેને કહે છે કે અહીં મને ઍર-કન્ડિશન્ડ રૂમમાં રાખવામાં આવ્યો છે એમ બોલ, પરંતુ આ બાબતમાં આ યુવાનના પરિવારવાળા કે પોલીસ કોઈ પણ જાતની વાત કરવા તૈયાર નથી. CD અને ચિપની બાબતમાં એવી ચર્ચા છે કે બન્ને વસ્તુઓ ઘાટકોપરમાંથી જ તેના પરિવારને પહોંચાડવામાં આવી છે. ચિપ તો મહાત્મા ગાંધી રોડ પાસે આવેલી હિન્દુ સ્મશાનભૂમિની બહાર રોડ પર જ કોઈ આપી ગયું હતું એવી ચર્ચા છે.
રાકેશ મારિયાનું પણ મૌન
ઘાટકોપરના ગુમ થયેલા ૨૧ વર્ષના બિલ્ડરના પુત્ર બાબતે ‘મિડ-ડે’એ મુંબઈના પોલીસ-કમિશનર રાકેશ મારિયા સાથે વાતચીત કરવાની કોશિશ કરી હતી, પરંતુ તેમણે પણ કોઈક કારણોસર આ બાબતમાં મૌન સેવ્યું હતું.
Subscribe via email (Registered users only)
Write the displayed characters
Please enable JavaScript to post a new comment
You need an iframes capable browser to view this content.
Copyright © 2012 Mid-day Infomedia Ltd. All Rights Reserved.